CHO จ่อเซ็นสัญญาจัดซื้อรถเมล์ NGV ล็อตแรก 15-16 ก.ย.นี้
CHO ลุ้นเซ็นสัญญาจัดซื้อรถเมล์ NGV ล็อตแรก จำนวน 489 คันได้ราว 15-16 ก.ย.นี้ เผยกรณี “บ.เบสท์รินกรุ๊ป” ยื่นฟ้องนั้น คาดว่าวันนี้จะมีการตัดสินว่าจะมีการสอบเพิ่มหรือไม่ หากไม่มีมองว่าศาลจะไม่รับฟ้อง และจำหน่ายคดีออกไป
21 ส.ค. 2558

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเชียน จำกัด (มหาชน) หรือ CHO เปิดเผยว่า บริษัทคาดว่าการเซ็นสัญญาโครงการจัดซื้อรถเมล์ NGV ล็อตแรกจำนวน 489 คัน จะมีขึ้นราววันที่ 15-16 ก.ย.58 นี้ โดยคาดว่ากรณีที่ บริษัท เบสท์รินกรุ๊ป จำกัด ยื่นฟ้องศาลปกครองนั้น วันนี้จะมีการตัดสินว่าจะมีการสอบเพิ่มเติมหรือไม่ หากไม่มีอะไรเพิ่มเติมศาลคงมีคำสั่งไม่รับฟ้องและจำหน่ายคดีออกไป
ส่วนกรณีที่บริษัท เบสท์รินกรุ๊ป จำกัด ได้ร้องเรียนไปยังคณะกรรมการว่าด้วยการพัสดุด้วยวิธีทางอิเล็กทรอนิกส์ (กวพ.อ.) ขอให้ตรวจสอบความโปร่งใสของการประมูล โดยทาง กวพ.อ. คงจะมีการตัดสินในวันที่ 24-25 ส.ค.58
“การเซ็นสัญญาโครงการจัดซื้อรถเมล์ NGV นั้น ได้มีการเลื่อนออกมาแล้วถึง 4 ครั้ง ซึ่งครั้งนี้ก็อยู่ระหว่างรอผลของศาลฯ และ กวพ.อ. ที่จะเสร็จสิ้นในเดือนนี้ ซึ่งมองว่าคำตัดสินของทั้ง 2 นั้นจะออกมาในรูปแบบที่เป็น positive และคงจะไม่มีปัญหาเรื่องการเซ็นสัญญาแล้ว ซึ่งคาดว่าจะเซ็นสัญญาได้ในวันที่ 15-16 กันยายนนี้ ซึ่งหากเซ็นสัญญาแล้วเสร็จในเดือนกันยายนก็จะสามารถรับรู้รายได้ทั้งหมดในปีนี้ตามแผน แต่หากมีการล่าช้าออกไป คงมีรายได้บางส่วนที่จะไปรับรู้ในปี 59” นายสุรเดช กล่าว